Source: http://eur-lex.europa.eu/legal-content/MT/TXT/?uri=LEGISSUM:o10006
Timestamp: 2017-10-21 02:17:29+00:00
Document Index: 2104778

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti\n', 'Qorti ', 'Qorti ', 'Qorti ', 'Qorti\n', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

L-għassiesa fuq in-nefqa tal-UE: kif topera l-Qorti Ewropea tal-Awdituri
Il-Qorti Ewropea tal-Awdituri twettaq verifiki tad-dħul u n-nefqa tal-Unjoni Ewropea (UE). Din tiżgura l-obbligu ta’ rendikont tal-UE fil-konfront tal-kontribwent. L-Artikolu 287 tat-Trattat dwar il-Funzjonament tal-Unjoni Ewropea jiddefinixxi r-rwol tal-Qorti. Il-Qorti tfassal ir-Regoli ta’ Proċedura tagħha stess li jridu jkunu approvati mill-Kunsill.
Dawn jirregolaw il-ħidmiet interni tal-Qorti Ewropea tal-Awdituri. Ir-regoli jkopru aspetti bħal:
l-organizzazzjoni tal-Qorti (ħatriet, karigi, ir-responsabbiltajiet tal-Qorti, elezzjoni tal-President);
il-proċeduri ta’ ħidma (laqgħat tal-Qorti u tal-Kmamar; deċiżjonijiet mill-Qorti, il-Kmamar u l-Kumitati; il-verifiki u t-tħejjija ta’ rapporti, opinjonijiet, osservazzjonijiet u dikjarazzjonijiet ta’ assigurazzjoni).
Kompożizzjoni u struttura
Il-Qorti hija korp kolleġġjali, jiġifieri l-Membri tagħha huma responabbli b’mod konġunt għad-deċiżjonijiet u l-azzjonijiet meħuda. Hija magħmula minn 28 Membru - wieħed minn kull pajjiż tal-UE. Il-membri jinħatru għal sitt snin (rinnovabbli). Biex jinħatru, il-Membri jridu jkunu jappartjenu jew ikunu appartjenew għal korp tal-verifika estern fil-pajjiż tal-UE tagħhom stess jew ikunu speċjalment ikkwalifikati għal din il-kariga. Dawn iwettqu dmirijiethom fil-Qorti tal-Awdituri b’mod għalkollox indipendenti.
Il-membri jeleġġu wieħed minnhom bħala President għal tliet snin (rinnovabbli). Id-dmirijiet tal-President jinkludu li:
isejjaħ u jippresjedi l-laqgħat tal-Qorti;
jiżgura li d-deċiżjonijiet tal-Qorti jiġu implimentati;
jiżgura li d-dipartimenti tal-Qorti inkluż il-protokoll u ż-żjarat, komunikazzjoni, kwistjonijiet legali u verifika interna joperaw kif suppost, u li l-attivitajiet differenti huma mmexxija sew;
jaħtar aġent li jirrappreżenta l-Qorti fil-proċeduri ġudizzjarji;
jirrappreżenta l-Qorti fir-relazzjonijiet esterni tagħha fir-relazzjonijiet tagħha ma’ istituzzjonijiet Ewropej oħrajn.
Il-Qorti għandha Segretarju Ġenerali, li huwa responsabbli għat-tmexxija ta’ kuljum tas-Segretarjat tal-Qorti, kif ukoll għall-amministrazzjoni, il-finanzi u l-appoġġ, ir-riżorsi umani, it-teknoloġija tal-informazzjoni u t-traduzzjoni.
Il-Qorti tinkludi wkoll Kmamar u Kumitati. Il-Kmamar jadottaw l-opinjonijiet, rapporti speċjali u rapporti annwali speċifiċi. Dawn iħejju wkoll ir-rapporti annwali dwar il-baġit tal-UE u l-Fondi Ewropej għall-Iżvilupp, li mbagħad jiġu adottati mill-Qorti. Il-Kumitati (eż. l-Kumitat Amministrattiv u l-Kumitat tal-Verifika) jieħdu ħsieb kwistjonijiet amministrattivi u deċiżjonijiet dwar kwistjonijiet relatati mal-komunikazzjoni u l-istrateġija.
Il-kompiti tal-Qorti
Il-Qorti tivverifika l-legalità u r-regolarità tad-dħul u n-nefqa tal-UE u l-korpi tagħha kif ukoll it-tmexxija tajba tal-baġit tal-UE. Ir-rwol tagħha bħala l-awditur estern indipendenti tal-UE huwa li tivverifika li l-fondi tal-UE jkunu spjegati kif suppost, jiġu ġġenerati u minfuqa skont ir-regoli u r-regolamenti rilevanti u jkunu kisbu valur għall-flus.
Il-verifiki jitwettqu bl-għan li tittejjeb il-ġestjoni finanzjarja, kif ukoll li ċ-ċittadini Ewropej ikunu konxji dwar kif qed jintefqu l-fondi pubbliċi.
ibbażati fuq rekords, u, jekk meħtieġ, imwettqa fuq il-post f’istituzzjonijiet Ewropej oħrajn;
imwettqa fuq il-post ta’ kwalunkwe organizzazzjoni li timmaniġġa d-dħul jew in-nefqa f’isem l-UE;
imwettqa fil-pajjiżi tal-UE u f’pajjiżi madwar id-dinja, inkluż fuq il-post ta’ kwalunkwe persuna fiżika jew ġuridika li tkun irċeviet pagamenti mill-baġit tal-UE.
Fir-rwol tagħha bħala l-awditur estern tal-UE, il-Qorti tikkoopera mal-awtoritajiet nazzjonali u mal-istituzzjonijiet Ewropej. Barra minn hekk, hija tista’ titlob kwalunkwe informazzjoni meħtieġa biex twettaq il-kompitu tagħha b’suċċess mingħand l-istituzzjonijiet u l-korpi tal-UE, l-organizzazzjonijiet li jirċievu pagamenti mill-baġit Ewropew jew mingħand istituzzjonijiet tal-verifika nazzjonali.
Kull sena, il-Qorti tadotta programm ta’ ħidma li jelenka l-prijoritajiet tagħha f’termini ta’ kompiti ta’ verifika. Il-programm huwa ppubblikat, u ppreżentat lill-Kumitat għall-Kontroll tal-Baġit tal-Parlament Ewropew mill-President tal-Qorti
Il-proċedura ta’ kwittanza annwali
Il-Qorti tal-Awdituri ma għandha ebda setgħa ġudizzjarja u b’hekk l-ebda setgħa li timponi sanzjonijiet. Wara t-tmiem ta’ kull sena finanzjarja, din tħejji rapport annwali li jiġi ppubblikat f’Il-Ġurnal Uffiċjali. Dan ir-rapport jikkonċerna l-ġestjoni tal-baġit tal-UE u l-Fondi Ewropej għall-Iżvilupp, mill-istituzzjonijiet kompetenti. dan huwa parti fundamentali mill-kwittanza tal-baġit lill-Kummissjoni.
Il-Qorti tal-Awdituri tipprovdi wkoll lill-Kunsill u lill-Parlament b’dikjarazzjoni ta’ assigurazzjoni dwar l-affidabbiltà tal-kontijiet u li tafferma li l-baġit intuża tajjeb, b’konformità mar-regoli u r-regolamenti. Barra minn hekk, il-Qorti tista’ wkoll, fi kwalunkwe ħin, tippreżenta osservazzjonijiet, b’mod partikolari fl-għamla ta’ rapporti speċjali, dwar kwistjonijiet speċifiċi u tibgħat opinjonijiet jew riżultati oħra bbażati fuq reviżjoni fuq talba ta’ waħda mill-istituzzjonijiet Ewropej jew fuq inizjattiva tagħha tess
Il-Qorti tiddeċiedi dwar l-adozzjoni tar-rapport annwali f’sessjoni formali, bil-maġġoranza tal-membri tagħha. Il-laqgħat tagħha mhumiex pubbliċi, sakemm ma tiddikjarax mod ieħor. Tista’ tiddeċiedi wkoll, fuq bażi ta’ każ b’każ, li tadotta deċiżjonijiet permezz ta’ proċedura bil-miktub.
Il-Qorti tal-Awdituri tirrapporta dwar l-irregolaritajiet fl-użu tal-fondi tal-UE u tirreferi kwalunkwe każ ta’ frodi suspettata skopert waqt il-verifiki tagħha lill-Uffiċċju Ewropew Kontra l-Frodi (OLAF).
META DAĦLU FIS-SEĦĦ IR-REGOLI TA’ PROĊEDURA?
Mill-1 ta’ Ġunju 2010.
Il-Qorti tal-Awdituri ġiet stabbilita fl-1977 u ilha istituzzjoni tal-UE sħiħa għaliha mill-1992. Hija bbażata f’Lussemburgu.
Ir-Regoli ta’ Proċedura fuq il-websajt tal-Qorti Ewropea tal-Awdituri
Id-Deċiżjoni Nru 26-2010 li tistabbilixxi r-regoli għall-implimentazzjoni tar-Regoli ta' Proċedura tal-Qorti tal-Awdituri
Baġit fuq il-websajt tal-Kummissjoni Ewropea.
ĠU L 103, 23.4.2010, p. 1–6.